Sprengjuhvellir heyrðust frá flugvellinum Zyabrovka í suðaustanverðu Hvíta-Rússlandi í nótt, þar sem rússneski herinn geymir herflugvélar, samkvæmt frétt pólska ríkisútvarpsins. Varnarmálaráðuneyti Hvíta-Rússlands þvertekur fyrir að sprengingar hafi orðið á flugvellinum.
Pólska ríkisútvarpið, TVP World, greindi frá sprengjuhvellunum í morgun, og hefur það eftir þeim sem standa að vefsíðunni Belaruski Hajun Project. Þau fylgjast með og greina frá hreyfingum hersins og hergagna í Hvíta-Rússlandi. Þau sögðu frá því að minnst átta hvellir hefðu heyrst nærri flugvellinum á um sjö mínútna tímabili eftir miðnætti, og fullyrtu að nærstaddir hefðu fundið höggbylgjur eftir sprengingarnar og séð blossa á himni. Þau segjast hafa fleiri en eina heimild sem staðfestir þessar upplýsingar.
Frásögn Belaruski Hajun Project hefur hins vegar ekki fengist staðfest. Varnarmálaráðuneyti Hvíta-Rússlands þvertekur fyrir að sprengingar hafi orðið, heldur segja að kviknað hafi í þotuhreyfli við prófanir á tækjabúnaði og engann hafi sakað. Flugherinn var við æfingar á vellinum í gær, en ekki er vitað hvort sprengingarnar tengdust þeirri æfingu.
Zyabrovski flugvöllurinn er í Gomel-héraði í Hvíta-Rússlandi, nærri landamærunum að Úkraínu. Í gær skemmdust minnst átta flugvélar rússneska hersins í sprengingu á Krímskaga. Úkraínsk yfirvöld hafa ekkert tjáð sig um þær sprengingar, en greinendur telja líklegt að úkraínski herinn hafi verið að verki.
Ef rétt reynist að rússneskar herflugvélar hafi verið sprengdar í Hvíta-Rússlandi í nótt og hafi það verið verk úkraínska hersins, yrðu það stórtíðindi og myndi marka vatnaskil í stríðinu. Það væri þá í fyrsta sinn sem úkraínski herinn gerir árás á hvítrússneskri grundu.
Pólska ríkisútvarpið greindi frá því í morgun að sprengjugnýr hefði heyrst frá flugvelli í Hvíta-Rússlandi, þar sem geymdar eru rússneskar herflugvélar. Yfirvöld í Hvíta-Rússlandi neita því að sprengingar hafi orðið á flugvellinum.